漢銅弩機歌
作者：呂祖謙
朝代：宋

paragraphs: 甘泉宮中烽火催，武庫掣鏁殷春雷。
山西都尉部千弩，意氣欲壓天山摧。
朔風慘慘隨旗尾，角聲滿天日色死。
眼吞單于方發機，南風不競羽倒飛。
血視空弮尚思戰，邊庭無竹可續箭。
斷絃已作塞上塵，零落銅牙時一見。
土花蝕盡繆篆青，千年遺恨今未平。
雕鞍過盡不回首，落身几案依書檠。
蘚苔暗淡生古色，中有少卿千斛力。
從漢至今無大黄，婦翫兒嬉固其職。
長平箭頭豪士憐，赤壁折戟傳青篇。
古來慷慨共如此，脫畧形器求天全。
是機雖缺神凜然，想成風沙射鵰天。
徑欲匹馬南山邊，何必一臂三十絭。